SKRIFTLIG FORESPØRGSEL E-2333/99

af Bart Staes (Verts/ALE) til Kommissionen

(13. december 1999)

Om: Initiativer til fordel for handicappede, der udøver sport og gør brug af informationsnettene

Kan Kommissionen eftersom den europæiske samlings- og samarbejdsproces ikke kan udelukke borgergrupper af nogen art, heller ikke f.eks. handicappede, hvoraf der ifølge data fra European Disability Forum er 37 mio. i Den Europæiske Union, og eftersom fritidssport og informationsnet som f.eks. Internet frembyder en rig lejlighed for handicappede til at omgås andre og kommunikere oplyse, hvilke initiativer den hidtil har taget for at fremme sportsudøvelse og anvendelse af informationsnet som midler til kommunikation og social kontakt for handicappede borgere?

Hvilke initiativer agter Kommissionen at fremme i de kommende år?

Svar afgivet på Kommissionens vegne af Anna Diamantopoulou

(28. januar 2000)

Kommissionen er enig med det ærede medlem i, at handicappede skal kunne udnytte de samme muligheder som andre for fuldt ud at deltage i alle samfundets aspekter, herunder sportsaktiviteter og adgang til ny teknologi. Det fremgår af Fællesskabets handicapstrategi, som beskrives i Kommissionens meddelelse af 30. juli 1996 om lige muligheder for handicappede(1).

Organisationer, der beskæftiger sig med sport for handicappede, har haft lejlighed til at deltage i den indkaldelse af forslag, der blev offentliggjort i begyndelsen af året, og som drejede sig om støtte til tværnationale initiativer til bekæmpelse af diskrimination af handicappede. I forslaget til Fællesskabets handlingsprogram for bekæmpelse af forskelsbehandling 2001-2006, der blev vedtaget af Kommissionen den 25. november 1999(2), anerkendes sporten ligeledes som værende en vigtig løftestang for en mere lige behandling af handicappede. I fremtiden vil Kommissionen i det omfang, der er juridiske og budgetmæssige muligheder for det, rette særlig opmærksomhed mod fremme af sporten som et middel til at integrere handicappede.

Hvad angår ny teknologi har Kommissionen udsendt indkaldelser af forslag vedrørende informationsteknologiske (IT) applikationer og tjenester for ældre og handicappede. Det er sket på grundlag af TIDE (teknologi for handicappede og ældre, 19911992), overgangsfasen i forbindelse med TIDE (19931994), det 4. rammeprogram (19941998 med et budget på 60 mio. EUR) og det 5. rammeprogram (19982002 med et budget på 40 mio. EUR) for forskning og teknologisk udvikling. Blandt de udvalgte forslag er der forsknings- og udviklingsprojekter til fremme af ældres og handicappedes uafhængighed og bedre integration i samfundet. Visse ledsageforanstaltninger, bl.a. Impact, er også et redskab til at finde ud af og vurdere, hvilke teknologiske hjælpemidler der bedst kan støtte ældres og handicappedes adgang til IT-net og bistå dem i deres daglige gøremål på arbejdspladsen eller i hjemmet. Det omfatter også fritidsaktiviteter.

Den 8. december 1999 offentliggjorde Kommissionen initiativet e-Europe Et informationssamfund for alle(3), som indeholder forslag til ambitiøse mål om, at alle europæere skal have nem adgang til informationssamfundets fordele. Initiativet sætter fokus på ti prioriterede områder, heriblandt e-Deltagelse for handicappede, som sigter mod at sikre, at der samtidig med informationssamfundets udvikling tages hensyn til handicappedes behov. Et af formålene med dette initiativ er at gøre Europa-Kommissionens og medlemsstaternes offentlige netsteder tilgængelige for handicappede.

(1) KOM(96) 406 endelig udg.

(2) KOM(1999) 564 endelig udg. og KOM(1999) 567 endelig udg.

(3) KOM(1999) 687 endelig udg.